作者：无名氏
词牌/韵律：奉礼歌

paragraphs: 葭飞璇龠，孕初阳。
云绝清台、荐景祥。
风应律，日重光。
岁功顺，底金穰，寿而康。
庭壶乐无疆。
皇展报，新礼乐，觚陛咏宾乡。
珠幄熉黄。
登瑞缫，陈俎豆，澹嘉觞。
衮衣辉焕，宝佩琳琅。
奠椒浆。
庆阴阴，神来下，凤翥龙骧。
灵燕喜，锡符仍降嘏，镛管琳琅。
欢亮神之出，祓兰堂。
辇路天香。
轻烟半袭旗常。
祉滂洋。
受厘宣室，返驭斋房。
恩与风翔。
华封祝、皇来有庆，八荒同寿，宝历无疆。